《书怀寄黄梦立》
宋代·廖行之

荆山之璞天下奇，韫藏待价其谁知。
楚庭已作再献客，楚国未识连城姿。
世间万事乃如此，遇否在天而已矣。
龙暾尚尔困泥蟠，可是纷纷肆蚖虺。
人生安可论穷通，失马有时同塞翁。
会须决起凌云志，高抟九万扶摇风。

作者简介：廖行之（1137～1189） ，字天民，号省斋，南宋衡州（今湖南省衡阳市）人。孝宗淳熙十一年（1184）进士，调岳州巴陵尉。未数月，以母老归养。告满，改授潭州宁乡主簿，未赴而卒，时淳熙十六年。品行端正，留心经济之学。遗著由其子谦编为《省斋文集》十卷，已佚。